《相逢行》
明代·卢龙云

长安狭斜路，轩盖日追随。突如流星转，叱咤成风雷。

拂剑平明去，垂鞭日暮回。市人皆辟易，言从天上来。

敝裘款段马，平生寡所谐。虚薄乖时用，中道且徘徊。

顾问何为者，栖栖逐尘埃。挥手谢时贵，王孙只自哀。

燕诏不可作，孰扫黄金台？

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。